**ELŐTERJESZTÉS**

**Körmend város Önkormányzata Képviselő-testülete 2016. április 27-i ülésére**

**Tárgy:** lakások és helyiségek bérbeadásáról szóló rendelet módosítása

Tisztelt Képviselő-testület!

A Társadalmi és Ifjúsági Ügyek Bizottsága javasolja a Képviselő-testületnek azt, hogy módosítsa a Testület a lakások és helyiségek bérbeadásáról szóló önkormányzati rendeletet.

A Bizottság szembesült már azzal, hogy bérlő úgy kéri a lakásbérleti jog meghosszabbítását (mivel szociális alapon a lakás csak határozott időre adható bérbe), hogy lakbértartozása ugyan nincs vagy minimális, ugyanakkor jelentős összegű távhődíjtartozása vagy más tartozása van az Önkormányzattal szemben.

A határozott idő letelte utáni bérleti időtartam hosszabbítás egy lehetőség, méghozzá méltányos lehetőség az ügyfeleknek, hiszen az Önkormányzat szabályozhatna úgy is, hogy nem biztosítja ennek lehetőségét. Elvárható ez esetben az, hogy az ügyfeleknek ne legyen rendezetlen tartozásuk az Önkormányzattal, annak szerveivel, és a többségi tulajdonában álló Régióhő Kft-vel szemben, utóbbit illetően az Önkormányzat, mint lakástulajdonos ráadásul kezesként felel a bérlő távhődíjtartozásáért a törvény szerint.

**ELŐZETES HATÁSVIZSGÁLAT**

**a rendelet-tervezet**

**Társadalmi-gazdasági hatása:** A rendelet tervezet elfogadásának társadalmi hatása, hogy a határozott idejű lakásbérleti jog meghosszabbításának feltételei az Önkormányzat érdekeivel összhangban, a közvagyonnal való felelős gazdálkodás szabályai szerint kerülnek megállapításra. A meghosszabbítás lehetősége adott, ennek feltételei azonban részletesebben szabályozottak.

**Gazdasági hatások:** nem releváns

**Költségvetési hatása:** nem számottevő, mivel szociális alapon bérbe adott lakásokról van szó

**Környezeti, egészségi következményei**: nem releváns

**Adminisztratív terheket befolyásoló hatása**: a kérelmezőnek külön nyomtatványon kell kérelmét előterjesztenie, amelynek adminisztrációs terhei nem jelentősek, ugyanakkor a kérelem kitöltésétől a felelős lakásgazdálkodás keretében eltekinteni nem lehet

**Egyéb hatása**: nem releváns

**A rendelet megalkotásának szükségessége**: a gyakorlati tapasztalatok alapján vált szükségessé annak szabályozása, hogy az önkormányzati lakást határozott időre bérbe vevő bérlő milyen feltételekkel tudja a lakás bérletét a határozott idő letelte után is meghosszabbítani. A közvagyonnal való felelős gazdálkodás jegyében kerültek a szabályozási elemek megfogalmazásra.

**A rendelet alkalmazásához szükséges feltételek:** - személyi: nincs , - szervezeti: nincs

- tárgyi: nincs , - pénzügyi: nincs .

Kérem a Testületet, hogy a rendeletet módosítani szíveskedjék.

**Bebes István Csák Tamás sk**

**polgármester elnök**